# 

# АГЕНЦИЯ

# ЗА ПРИВАТИЗАЦИЯ И СЛЕДПРИВАТИЗАЦИОНЕН КОНТРОЛ

# 

# ПЛАН ЗА РАБОТА ПРЕЗ 2017 г.

# (актуализиран)

София, 2017 година

# I. ВЪВЕДЕНИЕ

Планът за работа на Агенцията за приватизация и следприватизационен контрол (АПСК, Агенцията) през 2017 г. е изготвен в съответствие с изискванията на чл. 6, ал. 1 от Закона за приватизация и следприватизационен контрол (ЗПСК) и съгласно чл. 31, т.17 от Устройствения правилник на АПСК.

Годишният план поставя приоритетите и оперативните цели в дейността на Агенцията през 2017 г. и съдържа прогноза за брой приватизационни продажби и брой дружества с извършен следприватизационен контрол, прогноза за приходите - очаквани постъпления от приватизационни продажби и от следприватизационен контрол, както и разчет за размера на необходимите разходи за обезпечаване на дейностите по приватизация и следприватизационен контрол.

Основна цел в работата на АПСК е реализиране на ефективен приватизационен процес и следприватизационен контрол. Със своята дейност АПСК гарантира защита на държавния интерес в процеса по раздържавяване, подкрепя усилията на ресорните министерства, областните администрации и други държавни органи за привличане на инвестиции в изпълнение на Програмата за управление на правителството на Република България за периода 2017-2021 г. Агенцията осигурява приходи в бюджета от дейностите по приватизация и следприватизационен контрол, като дава своя принос в изпълнението на поставените цели в бюджетна програма – 2000.01.08 „Преструктуриране и ефективно управление на държавната собственост“ на Министерство на икономиката. Оперативните дейности по раздържавяването на активи и контрола по изпълнението на приватизационните ангажименти от страна на купувачите се изпълняват от АПСК.

На свое заседание, проведено на 10.05.2017 г., Министерски съвет възложи на Министерство на икономиката да изготви законопроект, съгласно който: да бъде спряна приватизацията на акции и дялове, собственост на държавата в търговски дружества с държавно участие в капитала, както и на акции и дялове, собственост на търговски дружества с повече от 50 на сто държавно участие в капитала в други дружества; продажбата на обособени части да се извършва след решение на Народното събрание.

В тази връзка е изготвен и предложен за обществено обсъждане проект за Закон за допълнение на Закона за приватизация и следприватизационен контрол (ЗД на ЗПСК). Законопроектът предвижда въвеждане на забрана за продажбата на акции и дялове - собственост на държавата, от търговски дружества с държавно участие в капитала, както и на акции и дялове, собственост на търговски дружества с повече от 50 на сто държавно участие в капитала в други дружества. Предвидено е също така обособени части от имуществото на търговски дружества с държавно участие в капитала и такива с повече от 50 на сто държавно участие в капитала в други дружества, с изключение на обособени части от лечебни заведения, включени в списъка по чл.3, ал.1, да могат да бъдат продавани само по предложение на Министерския съвет и след решение на Народното събрание.

Промените ограничават приложното поле на ЗПСК, което налага корекция на планираните цели в дейността по приватизация през 2017 г.

# II. РЕСУРС ОТ ОБЕКТИ, ПОДЛЕЖАЩИ НА ПРИВАТИЗАЦИЯ И ПРИВАТИЗАЦИОННИ ДОГОВОРИ, ПОДЛЕЖАЩИ НА КОНТРОЛ

## *Актуално състояние на ресурса от обекти, подлежащи на приватизация*

Като се вземат под внимание новите обстоятелства, които ще настъпят след приемане на цитирания по-горе ЗД на ЗПСК и отражението, което ще имат върху обектите, подлежащи на приватизация, към настоящия момент АПСК работи по продажбата на ресурс от:

## 148 обекти, представляващи имоти-частна държавна собственост и имоти с предоставени права на управление на ръководители на държавни ведомства (МВР, МФ, МЗХГ, МЗ и БАБХ), за които има предложения за приватизация;

## 25 на брой обособени части*,* собственост на търговски дружества с над 50 на сто държавно участие в капитала.

***Потенциални възможности за увеличаване на ресурса от обекти, подлежащи на приватизация***

* Имоти частна-държавна собственост с данъчна оценка от 10 хил. лева до 500 хил.лв. - след предложение на ръководителя на ведомството, което управлява имота, или от областния управител в случаите по чл. 18, ал. 1 от Закона за държавната собственост, а за имоти с данъчна оценка над 500 000 лв. - след решение на Министерски съвет;
* Обособени части от имуществото на търговски дружества с държавно участие в капитала и такива с повече от 50 на сто държавно участие в капитала в други дружества, с изключение на обособени части от лечебни заведения, включени в списъка по чл.3, ал.1, които ще могат да бъдат продавани само по предложение на Министерския съвет и след решение на Народното събрание.

***Приватизационни договори, подлежащи на контрол***

АПСК осъществява следприватизационен контрол на:

* Изпълнението на изискуемите задължения по приватизационните договори, в т.ч. подлежащи наконтрол по отношение на изплащането на цената по приватизационния договор - 176 броя;
* Изпълнението на инвестиционни програми - по отношение на 2 договора;
* Общият брой на договорите, подлежащи на контрол по отношение на различни социални ангажименти и други задължения, в т.ч. и инвестиции - 88 бр.

**III. ПРИОРИТЕТИ И ЦЕЛИ В ДЕЙНОСТИТЕ ПО ПРИВАТИЗАЦИЯ И СЛЕДПРИВАТИЗАЦИОНЕН КОНТРОЛ**

***Приоритети в дейността по приватизация през 2017 г.:***

* Реализиране на приватизационни продажби за имотите, за които се поддържа инвеститорския интерес;
* Извършване на подготвителния етап на процедурите за продажба на имоти, за които са налице необходимите условия за възлагане изготвянето или актуализацията на анализи на правното състояние, приватизационни оценки, информационни меморандуми.

***Приоритети в дейността по следприватизационен контрол през 2017 г.:***

* Приключване с констатации на следприватизационния контрол по изпълнението, респ. неизпълнението на изискуемите задължения по сключените приватизационни договори до 2015 г. включително;
* Приключване с констатации на следприватизационния контрол по изпълнението, респ. неизпълнението на изискуемите до 2016 г. задължения на 80% от контролираните приватизационни договори до края на 2017 г.;
* Осъществяване на контрол на място в приватизираните дружества, като метод за отчитане на договорните задължения на купувачите по приватизационни договори и с цел повишаване коректността при отчитане изпълнението/неизпълнението на поетите задължения и минимизиране на риска при следприватизационния контрол;
* Осъществяване на правното осигуряване на следприватизационния контрол и процесуалната защита на АПСК в исковото и изпълнителното производства.

***Цели на плана:***

* Успешно приключване на приватизационни проекти, при които няма съществени проблеми, възпрепятстващи продажбата;
* Провеждане на активен маркетинг по региони, с цел привличане на инвеститорски интерес;
* Осъществяване на ефективен, навременен и ефикасен контрол на задължения, залегнали в приватизационните договори;
* Установяване изпълнението/неизпълнението на задължения по сключени приватизационни договори;
* Подготовка на предложения за издаване на удостоверения по чл. 22 б, т. 7 от ЗПСК и удостоверения във връзка с чл. 78, ал. 2 от ЗДС като административна услуга, предоставяна от АПСК и неразделна част от комплексното административно обслужване в Р. България;
* Повишаване ефективността и ефикасността на дейността по процесуалната защита на АПСК, вкл. по правно осигуряване на следприватизационния контрол в хода на исково и изпълнително производство.

***Постигане на целите при спазване на следните принципи:***

* Поддържане на правила и механизми за постигане на обективност и прозрачност при провеждане на процедурите;
* Осигуряване на равнопоставеност на инвеститорите;
* Ефективност, ефикасност и икономичност при усвояване на предоставените средства за осъществяване на дейностите по подготовка на приватизационния процес и контрола на изпълнението на поетите от купувачите задължения.

***Външни фактори, които могат да окажат въздействие върху постигането на целите на плана:***

* Недостатъчен инвеститорски интерес;
* Дълга и усложнена процедура за одобряване на предложенията за продажба на обособени части;
* Прекратяване на приватизационните процедури за продажба на акции и дялове;
* Липса на съдействие и сътрудничество между институциите, заинтересованите лица и упражняващите правата на управление на обектите на приватизация;
* Липса на активи и финансов ресурс на купувачи с просрочени задължения към АПСК, които да осигурят пълно погасяване на задълженията спрямо Агенцията.

**1. Брой приватизационни продажби**

Прогнозата за очаквания брой сделки през 2017 г. е изготвена след отчитане на осъществените приватизационни продажби от началото на годината и след извършена оперативна актуализация на приватизационния ресурс, като са взети предвид приватизационната готовност на обектите и специфичните рискове за осъществяването на процеса на приватизация.

АПСК ще насочи усилията си да реализира **30** **приватизационни продажби** на обекти, представляващи: имоти - частна държавна собственост с данъчна оценка над 10 000 лв.; обособени части от имуществото на търговски дружества с повече от 50 на сто държавно участие в капитала и обособени части от имуществото на търговски дружества, чийто капитал е собственост на други търговски дружества с повече от 50 на сто държавно участие в капитала.

Очаква се да продължи наблюдаващото се повишаване на инвестиционния интерес към недвижимите имоти и обособените части, предлагани от АПСК. Предвижда се през годината да бъдат обявени за приватизационна продажба:

* имоти-частна държавна собственост, предложени от областните управители;
* имоти-частна държавна собственост с отпаднала необходимост, предложени за продажба от МВР, МЗХГ, МЗ, МФ и от БАБХ.
* обособени части от търговските дружества „БДЖ – Товарни превози“ ЕООД, гр. София, „Български пощи“ ЕАД, гр. София, „Български морски квалификационен център“ ЕАД, гр. Варна, „Вазовски машиностроителни заводи“ ЕАД, гр. Сопот, „Държавна консолидационна компания“ ЕАД, гр. София, „Летище Пловдив“ ЕАД, гр. Пловдив, „Национална електрическа компания“ ЕАД, гр. София, „Транспортен диагностично-консултативен център“ ЕООД, гр. Бургас, които в случай на влизане в сила на ЗД на ЗПСК ще бъдат предложени за продажба след решение на Народното събрание.

За някои от обектите, предвидени за приватизация през 2017 г. са извършвани дейности по подготовка на приватизационната им продажба. В резултат: за 36 броя имоти-частна държавна собственост и обособени части, АПСК има пълна готовност да възложи на външни изпълнители изготвянето/актуализацията на анализи на правното състояние, приватизационни оценки, информационни меморандуми. По отношение на други 33 броя обекти са изпратени писма за отстраняване на нередности и се очаква допълнително представяне на документи.

От общо 28-те областни администрации, с предложения за продажба са 115 бр. обекти. Към настоящия момент няма постъпили предложения за продажба на имоти-частна държавна собственост от областните управители на областите: Благоевград, Ловеч, Пазарджик, Перник, Русе, Смолян, Софийска област, Хасково. Предложени за продажба от министерства и агенции са 33 бр. имоти-частна държавна собственост.

Ресурсът от имоти-частна държавна собственост е както следва:

|  |  |  |  |
| --- | --- | --- | --- |
| **№** | **ОБЛАСТ / ВЕДОМСТВО** | **Обекти с предложения за продажба (бр.)** | **Открити процедури (бр.)** |
|  | **ОБЛАСТНИ АДМИНИСТРАЦИИ** |  |  |
| 1 | ОБЛАСТ БУРГАС | 24 | 17 |
| 2 | ОБЛАСТ ВАРНА | 1 |  |
| 3 | ОБЛАСТ ВЕЛИКО ТЪРНОВО | 1 | 1 |
| 4 | ОБЛАСТ ВИДИН | 2 | 2 |
| 5 | ОБЛАСТ ВРАЦА | 6 | 5 |
| 6 | ОБЛАСТ ГАБРОВО | 1 | 1 |
| 7 | ОБЛАСТ ДОБРИЧ | 6 | 6 |
| 8 | ОБЛАСТ КЪРДЖАЛИ | 7 | 4 |
| 9 | ОБЛАСТ КЮСТЕНДИЛ | 1 | 1 |
| 10 | ОБЛАСТ МОНТАНА | 4 | 4 |
| 11 | ОБЛАСТ ПЛЕВЕН | 12 | 11 |
| 12 | ОБЛАСТ ПЛОВДИВ | 2 |  |
| 13 | ОБЛАСТ РАЗГРАД | 3 | 3 |
| 14 | ОБЛАСТ СИЛИСТРА | 1 | 1 |
| 15 | ОБЛАСТ СЛИВЕН | 4 | 3 |
| 16 | ОБЛАСТ СОФИЯ-ГРАД | 24 |  |
| 17 | ОБЛАСТ СТАРА ЗАГОРА | 5 | 1 |
| 18 | ОБЛАСТ ТЪРГОВИЩЕ | 2 | 2 |
| 19 | ОБЛАСТ ШУМЕН | 2 | 2 |
| 20 | ОБЛАСТ ЯМБОЛ | 7 | 4 |
|  | **МИНЕСТЕРСТВА и АГЕНЦИИ** |  |  |
| 1 | АГЕНЦИЯ ЗА ПРИВАТИЗАЦИЯ И СЛЕДПРИВАТИЗАЦИОНЕН КОНТРОЛ | 1 | 1 |
| 2 | БЪЛГАРСКА АГЕНЦИЯ ЗА БЕЗОПАСТНОСТ НА ХРАНИТЕ | 2 | 2 |
| 3 | МИНИСТЕРСТВО НА ВЪТРЕШНИТЕ РАБОТИ | 20 | 10 |
| 4 | МИНИСТЕРСТВО НА ЗЕМЕДЕЛИЕТО, ХРАНИТЕ И ГОРИТЕ | 7 | 3 |
| 5 | МИНИСТЕРСТВО НА ФИНАНСИТЕ | 1 | 1 |
| 6 | МИНИСТЕРСТВО НА ЗДРАВЕОПАЗВАНЕТО | 2 | 2 |
|  | **ОБЩО:** | **148** | **87** |

**2. Дружества с извършен следприватизационен контрол**

Осъществяване на ефективен, навременен и ефикасен контрол на задължения, залегнали в приватизационни договори, както и реализиране на своевременни действия по правно осигуряване на следприватизационния контрол и процесуалната защита в исковото и изпълнително производство, са основни цели на АПСК в дейността по следприватизационния контрол.

АПСК планира през 2017 г. **да осъществи следприватизационен контрол** върху изпълнението на задълженията, поети с приватизационните договори за продажбата на **30 дружества**. Очаква се да бъдат **изпълнени следприватизационните задължения** при около **25 обекти**.

**3. Постъпления от приватизационни продажби и от дейностите по следприватизационен контрол**

Влизането в сила на ЗД на ЗПСК би се отразило и в планираните постъпления от дейността по приватизация. Значителна част от приходите, планирани в началото на годината, са формирани от успешното реализиране на сделки за продажба на мажоритарни пакети акции/дялове, собственост на държавата. След въвеждането на забрана за осъществяване на такива сделки, прогнозата за постъпленията от приватизация през 2017 г. ще бъде базирана единствено върху реализиране на продажба на имоти-частна държавна собственост и обособени части.

Договорените плащания по приватизационни продажби се предвижда да бъдат в размер приблизително на **3 000 000 лв**.

Във връзка с обявения проект на ЗД на ЗПСК, цитиран по-горе, с който ще бъде въведена забрана за продажба на акции/дялове от дружества с държавно участие в капитала, която включва и миноритарно държавно участие, продавано чрез ЦПТ/НПТ, през 2017 г. не са планирани постъпления в непарични платежни средства (компенсаторни инструменти).

Очакваните постъпления от следприватизационен контрол са планирани в размер на не по-малко от **1 500 000 лв**., в т.ч. приходи от издадени в полза на АПСК изпълнителни листа и постъпления по спогодби за разсрочване на вземанията по договори за приватизационна продажба на дружества, спрямо които Агенцията има вземания за неустойки, присъдени с влязло в сила съдебно решение и предприетите действия от страна на АПСК.

Общо от дейностите по приватизация и следприватизационен контрол през 2017 г. се очакват приходи в размер на **4 500 000 лв**. Прогнозата за очакваните постъпления през 2017 г. се базира върху данни, които са ни известни към настоящия момент и биха могли да претърпят промяна през периода, като е възможно да се постигне увеличение или намаление на планираните приходи.

**4. Разходи за дейностите по приватизация и следприватизационен контрол**

Съгласно чл. 9 от ЗПСК (Обн., ДВ, бр. 15 от 2013 г., в сила от 01.01.2014 г.), разходите за приватизация и следприватизационен контрол се извършват чрез бюджета на АПСК. Утвърденият от министъра на икономиката бюджет за 2017 г. на Агенцията, е в размер на 3 303 244 лева, в т. ч. планирани разходи за персонал в размер на 1 997 044 лева. (писмо с изх. № 91-00-11/12.01.2017 г. на Министерство на икономиката).

От Министерство на икономиката, на основание чл.109, ал. 3 от ЗПФ и ПМС №139/06.07.2017 г. е извършена промяна по бюджета на АПСК за 2017 г. в увеличение на стойност 2 129 168 лева (писмо на МИ изх. № 12-00-806/26.07.2017 г.), и той става в размер на **5 432 412 лева**. Средствата са за заплащане на дължимата държавна такса за предявяване на иск за отмяна пред Върховния касационен съд (ВКС) на основание чл. 47 от Закона за международния търговски арбитраж (ЗМТА) на арбитражно решение от 30.03.2017 г. на Арбитражния съд при БТПП (АС), постановено по ВАД № 158/2016 г. - „КЕЙ ДЖИ МАРИТАЙМ ШИПИНГ“ АД срещу АПСК.

В рамките на около 63 % от бюджетните разходи или **3 435 368 лева** са средствата за материално-техническо осигуряване на дейностите по приватизация и следприватизационен контрол, включително за изготвяне на правни анализи, приватизационни оценки и информационни меморандуми, експертни становища от външни фирми, процесуално представителство, разходи за държавни и съдебни такси, разходи по изпълнителни производства за събиране на вземанията на АПСК от частни и държавни съдебни изпълнители и др. В тази сума са включени и разходи за публикуване на решения и обяви на Агенцията съгласно ЗПСК, за маркетингови дейности.

|  |  |  |  |
| --- | --- | --- | --- |
| **ПОКАЗАТЕЛИ ПО ПЛАН** | **ДЕЙНОСТИ** | | **ОБЩО ПРЕЗ 2017 г.** |
| **ПРИВАТИЗАЦИЯ** | **СЛЕДПРИВАТИЗАЦИОНЕН КОНТРОЛ** |
| **ОЧАКВАНИ ПОСТЪПЛЕНИЯ в държавния бюджет (лева)** | **3 000 000** | **1 500 000** | **4 500 000** |
| **РАЗХОДИ (лева)** |  |  | **3 435 368** |

**НЕОБХОДИМИ ДЕЙСТВИЯ**

***Подготвителна работа по приватизационните проекти***

* Набиране и/или актуализиране на правната и финансовата информация за подлежащите на приватизация обекти;
  + Определяне на възможностите за продажба на обособени части от дружества, след предложение от компетентния орган за управление на съответното дружество и съгласувано с ресорния министър;
  + Разрешаване на проблеми, зависещи от действията на други държавни ведомства и институции;
  + Съгласуване на приватизационните процедури за имоти частна-държавна собственост с Министерство на финансите;
  + Възлагане на външни изпълнители изготвянето или актуализацията на анализи на правното състояние, приватизационни оценки, информационни меморандуми за съответните обекти;
  + Осъществяване на приватизационни проекти;
  + Определяне на метод за приватизация.

***Маркетинг и връзки с обществеността***

* Отразяване чрез интернет-страницата на информация за хода на приватизационните процедури, както и на кратки описания на съответните обекти, подготвяни за продажба;
* Публикуване на кратки съобщения в средствата за масова информация;
* Публикуване в пресата на определените от ЗПСК като задължителни съобщения при обявяване на откриване на процедура за приватизация, както и при приемане на решения за метод за приватизацията на обектите;
* Провеждане на интервюта, брифинги и пресконференции;
* Участие на представители на АПСК във форуми и мероприятия, организирани от други институции или организации.

***Контрол на приватизационните договори***

* Изготвяне на План за осъществяване на проверки на място в приватизираните дружества с цел повишаване коректността при отчитане на изпълнението, респ. неизпълнението на поетите с приватизационните договори задължения;
* Изготвяне на уведомления до купувачите по приватизационните договори за предоставяне на всички отчетни документи, необходими за доказване на изпълнението на поетите с договорите задължения за 2016 г.;
* Анализ на получените отчети от купувачите и приключване с констатации на следприватизационния контрол по изпълнение на изискуемите задължения по приватизационните договори за 2015 г.;
* Събиране на писмена информация от компетентните държавни институции, доказваща изпълнението/неизпълнението на задълженията от страна на купувачите по приватизационните договори - НОИ, ЦРОЗ, Централен депозитар, Агенция по вписванията, РИОСВ, ДА “ДР и ВВЗ”, КЕВР и др.;
* Приключване с констатации на следприватизационния контрол по изпълнение на изискуемите задължения по приватизационните договори;
* Предложения за начисляване на неустойки;
* При постъпило искане и след извършена проверка, издаване на удостоверение по чл. 22 б от ЗПСК за изплатена цена и при поискване за изпълнение на други задължения;
* При постъпило искане и след извършена проверка, издаване на удостоверение по чл.78, ал. 2 от Закона за държавната собственост (ДВ, бр. 18 от 2010 г.) за липса на задължения, произтичащи от неизпълнение на договор за приватизационна продажба.

***Правно осигуряване на следприватизационния контрол***

* Осигуряване на активност при образуването на изпълнителни дела, както и в рамките на вече започналите изпълнителни производства чрез своевременното и ефективно използване на принудителните способи за изпълнение, като се стимулира използването на всички законови възможности за събиране на вземанията на Агенцията, включително чрез сключване на спогодби да изплащане на дълга;
* Своевременно предявяване на вземанията на АПСК в производство по несъстоятелност или ликвидация на купувачите по приватизационните договори, както и по отношение на приватизирани дружества в случаите на вписано обезпечение;
* Своевременно събиране на съдебни книжа, вписване на обезпечителни заповеди, издадени по молби от АПСК, снабдяване с изпълнителни листа в полза на АПСК и предприемане на действия за образуване на изпълнително производство;
* Осъществяване на навременни действия по предявяване по съдебен ред на претенциите на Агенцията в случаите на констатирано неизпълнение на задълженията по приватизационни договори, както и тяхното обезпечаване. Изготвяне на молби за издаване на заповеди за незабавно изпълнение за вземанията, представляващи неизплатени вноски от цената по приватизационните договори и своевременно предприемане на действия за обезпечаването им в нормативно изискуемите срокове и в съответствие с действащите вътрешни правила.

# ИЗПОЛЗВАНИ СЪКРАЩЕНИЯ

АПСК Агенцията за приватизация и следприватизационен контрол, (Агенцията)

ЗПСК Закона за приватизация и следприватизационен контрол

ЗДС Закон за държавната собственост

БАБХ Българска агенция за безопасност на храните

МВР Министерство на вътрешните работи

МФ Министерство на финансите

МИ Министерство на икономиката

МЗ Министерство на здравеопазването

МЗХГ Министерство на земеделието, храните и горите

НОИ Национален осигурителен институт

ЦРОЗ Централен регистър на особените залози

РИОСВ Регионална инспекция по околната среда и водите

КЕВР Комисия за енергийно и водно регулиране

ДА “ДР и ВВЗ” Държавна агенция “Държавен резерв и военновременни запаси”